《赠汪十四》
宋代·释德洪

石麒麟儿天上物，英姿秀彻气超忽。我非宝公亦识君，嘉期半千知一出。

五色豪端欲飞动，万卷胸中正撑突。会当谈笑取卿相，先看唾手斫月窟。

词锋堂堂无笔阵，人笑我顽取缨绂。昨日赓酬一百篇，绕纸风雷出仓卒。

我诗拙恶未全贫，君语定知穷到骨。朝来爽气西山高，倚杖风流如拄笏。

祇恐与君汗漫游，共跨长鲸过溟渤。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。